CELEX: 32021D0007
Language: lv
Date: 2021-01-05 00:00:00
Title: Komisijas Īstenošanas lēmums (ES) 2021/7 (2021. gada 5. janvāris), ar ko tiek pagarināts pasākums, ar kuru Somijas Drošības un ķimikāliju aģentūra atļauj piedāvāt tirgū un lietot biocīdu Biobor JF saskaņā ar Eiropas Parlamenta un Padomes Regulas (ES) Nr. 528/2012 55. panta 1. punktu (izziņots ar dokumenta numuru C(2021) 7) (Autentisks ir tikai teksts somu un zviedru valodā)

7.1.2021   
               
               
                  LV
               
               
                  Eiropas Savienības Oficiālais Vēstnesis
               
               
                  L 4/12
               
            
         KOMISIJAS ĪSTENOŠANAS LĒMUMS (ES) 2021/7
         (2021. gada 5. janvāris),
         ar ko tiek pagarināts pasākums, ar kuru Somijas Drošības un ķimikāliju aģentūra atļauj piedāvāt tirgū un lietot biocīdu Biobor JF saskaņā ar Eiropas Parlamenta un Padomes Regulas (ES) Nr. 528/2012 55. panta 1. punktu
         
            
               (izziņots ar dokumenta numuru C(2021) 7)
            
         
         (Autentisks ir tikai teksts somu un zviedru valodā)
         EIROPAS KOMISIJA,
         ņemot vērā Līgumu par Eiropas Savienības darbību,
         ņemot vērā Eiropas Parlamenta un Padomes Regulu (ES) Nr. 528/2012 (2012. gada 22. maijs) par biocīdu piedāvāšanu tirgū un lietošanu (1) un jo īpaši tās 55. panta 1. punkta trešo daļu,
         tā kā:
         
                     (1)
                  
                  
                     Somijas Drošības un ķimikāliju aģentūra (“kompetentā iestāde”) saskaņā ar Regulas (ES) Nr. 528/2012 55. panta 1. punkta pirmo daļu 2020. gada 6. maijā pieņēma lēmumu atļaut profesionāliem lietotājiem līdz 2020. gada 2. novembrim piedāvāt tirgū un lietot biocīdu Biobor JF gaisa kuģu degvielas tvertņu un degvielas sistēmu antimikrobiālai apstrādei (“pasākums”). Kompetentā iestāde atbilstoši minētās regulas 55. panta 1. punkta otrajai daļai informēja Komisiju un pārējo dalībvalstu kompetentās iestādes par šo pasākumu un sniedza tā pamatojumu.
                  
               
                     (2)
                  
                  
                     Saskaņā ar kompetentās iestādes sniegto informāciju pasākums bija nepieciešams, lai aizsargātu sabiedrības veselību. Gaisa kuģu degvielas tvertņu un degvielas sistēmu mikrobioloģiskais piesārņojums var izraisīt gaisa kuģa dzinēja darbības traucējumus un apdraudēt tā lidojumderīgumu, tādējādi apdraudot pasažieru un apkalpes drošību. Covid-19 pandēmijas un tās izraisīto lidojumu ierobežojumu dēļ daudzi gaisa kuģi uz laiku tika novietoti stāvēšanai. Gaisa kuģa dīkstāve ir mikrobioloģisko piesārņojumu pastiprinošs faktors.
                  
               
                     (3)
                  
                  
                     Biocīds Biobor JF satur 2,2'-(1-metiltrimetilēndioksi)bis-(4-metil-1,3,2-dioksaborinānu) (CAS Nr. 2665-13-6) un 2,2'-oksibis (4,4,6-trimetil-1,3,2-dioksaborinānu) (CAS Nr. 14697-50-8), kas ir aktīvās vielas lietošanai tajos biocīdos, kuri pieder pie 6. produkta veida “Konservanti, kas paredzēti produktiem uzglabāšanas laikā”, kā noteikts Regulas (ES) Nr. 528/2012 V pielikumā. Minētās aktīvās vielas nav iekļautas darba programmā, kas izklāstīta Komisijas Deleģētās regulas (ES) Nr. 1062/2014 (2) II pielikumā un kas paredzēta visu to esošo aktīvo vielu sistemātiskai pārbaudei, kuras satur Regulā (ES) Nr. 528/2012 minētie biocīdi, tāpēc minētās vielas ir jānovērtē un jāapstiprina, pirms tos saturošus biocīdus var atļaut valsts vai Savienības līmenī.
                  
               
                     (4)
                  
                  
                     2020. gada 4. septembrī Komisija saskaņā ar Regulas (ES) Nr. 528/2012 55. panta 1. punkta trešo daļu saņēma pamatotu kompetentās iestādes pieprasījumu pasākumu pagarināt. Pamatotais pieprasījums tika iesniegts, jo bija bažas par to, ka pēc pagaidu atļaujas termiņa beigām gaisa kuģu degvielas tvertņu un degvielas sistēmu mikrobioloģiskais piesārņojums varētu turpmāk apdraudēt gaisa transporta drošību, un balstoties uz argumentu, ka biocīds Biobor JF nepieciešams šāda mikrobioloģiskā piesārņojuma kontrolei.
                  
               
                     (5)
                  
                  
                     Saskaņā ar kompetentās iestādes sniegto informāciju vienīgais alternatīvais biocīds, ko gaisa kuģu un dzinēju ražotāji ieteikuši mikrobioloģiskā piesārņojuma apstrādei, 2020. gada martā tika izņemts no tirgus, jo pēc apstrādes ar šo produktu tika novēroti nopietni dzinēja darbības traucējumi.
                  
               
                     (6)
                  
                  
                     Kā norādījusi kompetentā iestāde, gaisa kuģu degvielas tvertņu un degvielas sistēmu mikrobioloģisko piesārņojumu ne vienmēr iespējams apstrādāt mehāniski, un saskaņotas aviācijas procedūras paredz, ka šāds piesārņojums jāapstrādā ar biocīdu pat tad, ja ir iespējama mehāniska tīrīšana. Turklāt mehāniska apstrāde pakļautu darbiniekus toksisku gāzu iedarbībai, tāpēc no šādas apstrādes būtu jāizvairās.
                  
               
                     (7)
                  
                  
                     Saskaņā ar kompetentās iestādes sniegto informāciju biocīda Biobor JF ražotājs ir veicis pasākumus, lai saņemtu atļauju produktam, un sagaidāms, ka pieteikums par tā sastāvā esošo aktīvo vielu apstiprināšanu tiks iesniegts 2021. gada sākumā. Aktīvo vielu apstiprināšana un tam sekojoša atļaujas piešķiršana šim biocīdam būtu pastāvīgs risinājums nākotnē, taču šo procedūru pabeigšanai būs vajadzīgs ilgs laiks.
                  
               
                     (8)
                  
                  
                     Tā kā gaisa kuģu degvielas tvertņu un degvielas sistēmu mikrobioloģiskā piesārņojuma nepietiekama kontrole var apdraudēt gaisa satiksmes drošību un minēto apdraudējumu nevar pietiekami ierobežot ar citu biocīdu vai citiem līdzekļiem, ir lietderīgi ļaut kompetentajai iestādei pasākumu pagarināt uz laikposmu, kas nepārsniedz 550 dienas no dienas pēc sākotnējā 180 dienu laikposma, kurš tika atļauts ar kompetentās iestādes 2020. gada 6. maija lēmumu.
                  
               
                     (9)
                  
                  
                     Pasākuma termiņš ir beidzies 2020. gada 3. novembrī, tāpēc šim lēmumam vajadzētu būt ar atpakaļejošu spēku.
                  
               
                     (10)
                  
                  
                     Šajā lēmumā paredzētie pasākumi ir saskaņā ar Biocīdu pastāvīgās komitejas atzinumu,
                  
               IR PIEŅĒMUSI ŠO LĒMUMU.
         
            1. pants
            Pasākumu, ar ko atļauj profesionāliem lietotājiem piedāvāt tirgū un lietot biocīdu Biobor JF gaisa kuģu degvielas tvertņu un degvielas sistēmu antimikrobiālai apstrādei, Somijas Drošības un ķimikāliju aģentūra var pagarināt līdz 2022. gada 7. maijam.
         
         
            2. pants
            Šis lēmums ir adresēts Somijas Drošības un ķimikāliju aģentūrai.
            To piemēro no 2020. gada 3. novembra.
         
         
            Briselē, 2021. gada 5. janvārī
            
               
                  Komisijas vārdā –
               
               
                  Komisijas locekle
               
               Stella KYRIAKIDES
            
         
         
            (1)  OV L 167, 27.6.2012., 1. lpp.
         
         
            (2)  Komisijas Deleģētā regula (ES) Nr. 1062/2014 (2014. gada 4. augusts ) par darba programmu visu to esošo aktīvo vielu sistemātiskai pārbaudei, kuras satur Eiropas Parlamenta un Padomes Regulā (ES) Nr. 528/2012 minētie biocīdi (OV L 294, 10.10.2014., 1. lpp.).